# āścarya-rāsa-prabandhaḥ

śrīmat-prabodhānanda-sarasvatī-viracitaḥ

Text : (ed.) Haridas Das. Nabadwip : Haribol Kutir, 1946. Entered, Jagat 2003-12-12. The poem is written mostly in rhyming *pajjhaṭikā* meter. The exceptions, which usually mark a change in theme, are given in bold.

--o)0(o--

# āścarya-rāsa-prabandhaḥ

**jayati jayati rādhāpāṅga-saṅgī-bhujaṅgī-**

**kavalita ūru-bādhā-mūrcchito’nanya-sādhyaḥ |**

**tad-adhara-sudhayoccair jīvitaḥ śyāma-dhāmā**

**tad-ativiṣa-viṣaṅgenaiva kaścit kiśoraḥ ||1||**

**jayati jayati vṛndāraṇya-candro’ticitron-**

**mada-rasa-maya-rāsollāsa-sambhrānta-mūrtiḥ |**

**pramada-madana-līlā-mohanaḥ śyāma-dhāmā**

**nirupama-sukha-sīmābhīra-rāmābhirāmaḥ ||2||**

asti mahādbhuta-vṛndāraṇyaṁ

santata-vāhi-mahā-rasa-vanyam |

parama-manohara-parama-supuṇyaṁ

rasa-maya-sakala-dhāma-mūrdhanyam ||3||

sakala-guṇānāṁ sphurad-atibhūmi

projjvala-cintāmaṇi maya-bhūmi |

śruti-durgama-tṛṇa-mātra-vibhūti

sphīta-mahā-sukha-sindhv-anubhūti ||4||

prakṛti-pare paripūrṇānande

mahasi mahādbhuta-hari-rasa-kande |

bhrājamānam akhilojjvala-ramyaṁ

madhura-viśada-hari-bhāva-sugamyam ||5||

mukhya-rasātmaka-paramākāraṁ

vimala-manoja-bīja-ruci-sāram |

māyā-vidyā-pāram apāraṁ

rādhā-mādhava-nitya-vihāram ||6||

rādhā-madhupati-cāru-padāṅkair

aṅkita-matula-sudhā-rasa-paṅkaiḥ |

svaccha-suśītala-mṛdula-suvāsaṁ

bibhrad-avani-talam adbhuta-bhāsam ||7||

kvacana parāga-puñja-kamanīyaṁ

kvaca makaranda-pūra-ramaṇīyam |

kvacana galita-kusumaiḥ kṛta-śobhaṁ

kva ca maṇi-karpūra-raja-rucirābham ||8||

santata-phala-kusumādi-vicitraiḥ

koṭi-mahāsura-pādapa-jaitraiḥ |

gulma-latā-tarubhiḥ supavitrair

maṇḍitam īśa-juṣām api citraiḥ ||9||

kusumita-pallavita-druma-valli-

sphuṭita-kadambaka-kiṁśuka-malli |

smera-kumuda-karavīra-virāji

prahasita-ketaka-campaka-rāji ||10||

vikasita-kuṭaja-kunda-mandāraṁ

suphalita-panasa-pūga-sahakāram |

hari-caraṇa-priya-tulasī-vipinaiḥ

śobhamānam ūru-parimala-masṛṇaiḥ ||11||

vilasaj-jātī-yūthikam atulaṁ

vikaca-sthala-paṅkaja-baka-vañjulam |

santata-santānaka-santānaṁ

vara-hari-candana- candana-vipinam ||12||

pārijāta-vana-paramāmodaṁ

rādhā-kṛṣṇa-janita-bahu-modam |

kuruvaka-maruvaka-mādhavikābhir

damanaka-dāḍima-mālatikābhiḥ ||13||

śephalikayā nava-mālikayā

śobhitam api bahuvidha-jhiṇṭikayā |

lalita-lavaṅga-vanair atimadhuraṁ

nava-punnāga-nāga-ruci-ruciram ||14||

stavakita-navakāśoka-vanāli

smera-śirīṣa-parisphuṭa-pāṇṭali |

bandhuram abhinava-bandhuka-vipinaiḥ

śobhitam abhitas tilaka-mlānaiḥ ||15||

nija-nija-vibhavaiḥ pratipadam

adhikaṁ vilasad-ananta-jāti-taru-latikam |

niravadhi-vardhi-madhura-guṇa-sindhu

suvicira-nindita-koṭira-bindu ||16||

vāpī-kūpa-taḍāgair lalitaṁ

maṇimaya-keli-mahīdhara-mahitam |

rāsocita-maṇi-kuṭṭima-rājaṁ

rañjayad eka-vimala-rasa-rājam ||17||

rakta-kanaka-karpūra-parāgaṁ

bibhrad-ravijā-pulina-subhāgam |

rādhā-mādhava-keli-nikuñjaṁ

dadhad-atimañjura-guñjad-ali-puñjam ||18||

mada-kala-kokila-pañcama-rāgaṁ

sthira-cara-nikara-mūrcchad-anurāgam |

mada-śikhaṇḍi-kṛta-tāṇḍava-raṅgaṁ

cakita-cakita-parilola-kuraṅgam ||19||

parama-vicitratarākṛtir-rāvaiḥ

khaga-paśubhir bahubhir bahu-bhāvaiḥ |

śobhitam api pcuka-sārī-nicayair

vara-dampatyoḥ sva-pada-vineyaiḥ ||20||

atyadbhutatama-ṛtu-ṣaṭka-śri

śraṁsitanaiḥ śreyasi vipina-śri |

manda-sugandha-suśītala-marutā

juṣṭam amṛta-yamunāmbhasi viśatā ||21||

ādya-viśuddha-mahā-rasa-rūpaṁ

khelad-eka-vara-manmatha-bhūpam |

sāndrānanda-parama-rasa-kāṣṭhaṁ

rādhā-nāgara-bhāva-gariṣṭham ||22||

adhi-lalitādika-sulalita-bhāvaṁ

prakaṭita-sahaja-rasavad-anubhāvam |

nikhila-nigama-gaṇa-durgama-mahima-

premānanda-camatkṛti-sīma ||23||

śārada-candra-kara-khacitaṁ

sphīta-rasāmbudhi-vīcī-nicitam |

adhira-jananī-mukham ujjvala-veśaḥ

ko’pi kiśoras tatra praviveśa ||24||

**mahā-camatkāra-nidhāna-rūpa-**

**vilāsa-bhūṣādibhir atyapūrvaḥ |**

**rāsotsavāya praviśan pradoṣe**

**vṛndāvanaṁ nandati kṛṣṇa-candraḥ ||25||**

rasa-maya-līlaḥ kuvalaya-nīlaḥ

sakala-yuvati-mohana-guṇa-śīlaḥ |

kuñcita-keśa-sakala-kaleśaḥ

pīta-paṭāñcita-pṛthu-kaṭi-deśaḥ ||26||

makarākṛti-maṇi-kuṇḍala-dolaḥ

sphurad-atiruci-kallola-kapolaḥ |

muktā-ratna-vicitra-nicolaḥ

smara-rasa-madhura-vilocana-khelaḥ ||27||

ratna-tilaka-ruci-rañjita-bhālaḥ

snigdha-capala-kuṭilālaka-jālaḥ |

kalita-lalitatara-bahu-vidha-mālaḥ

keli-kalā-rabhasātirasālaḥ ||28||

pramudita-vadana-manohara-hāsaḥ

kambu-kaṇṭha-taṭa-padaka-vilāsaḥ |

viracita-yuvati-vimohana-cūḍaś

citra-mālya-kṛta-barhāpīḍaḥ ||29||

pīnorasi lasad-uru-maṇi-hāraḥ

sphuṭad-aṅgada-kaṅkaṇa-dhāraḥ |

subhaga-nitamba-raṇan-maṇi-rasanaḥ

parihita-rāsocita-vara-vasanaḥ ||30||

maṇi-mañjīra-mañju-ruta-caraṇaḥ

prasṛmara-pādoṅgada-maṇi-kiraṇaḥ |

śravaṇa-virājita-ratna-vataṁsaḥ

kara-dhṛta-maṇi-maya-mohana-vaṁśaḥ ||31||

rādhānusmṛti-muhur-utpulakaḥ

sakala-rasika-vara-nāgara-tilakaḥ |

pratyaṅgādbhuta-suṣamā-sindhuḥ

pratipada-vardhita-vardhi-madana-rasa-sindhuḥ ||32||

prodvelādbhuta-madhurima-sindhuḥ

prakaṭa-mahā-rasa-maya-guṇa-sindhuḥ |

matta-mataṅgaja-laṅgima-gamanaḥ

parama-rasaika-nimajjita-bhuvanaḥ |

kāśmīrāguru-candana-liptaḥ

śyāma-tanur maṇi-bhūṣaṇa-dīptaḥ ||33||

**tribhaṅgī-vinyāsa-sthita-tanu-kadamba-druma-tale**

**yadā rādhā-nāmāṅkita-madhura-saṅketa-muralīm |**

**nidhāya śrī-bimbādhara-vara-puṭe nāgara-gurur**

**jagau gopyo’dhāvann abhikam abhi tarhy eva vivaśāḥ ||34||**

atha nīpa-kalpa-taru-mūla-gataḥ

kalilta-tribhaṅga-lalitāṅga-yutaḥ |

aruṇādhare nihita-veṇu-varaḥ

kalam ujjagau sa rasika-pravaraḥ ||35||

śrutvā mādhava-muralī-ninādaṁ

tat-kṣaṇam ujjhita-guru-jana-vādam |

dhvany-abhimukham anudhāvitavatyaḥ

pratidiśam abhinava-gopa-yuvatyaḥ ||36||

kāścid vyatyastāmbara-bharaṇāḥ

kāścana nūpuraika-yuta-caraṇāḥ |

aparā añjitaika-vara-nayanāḥ

kā api parihṛta-nija-pati-śayanāḥ ||37||

snānam athodvartanam anulepaṁ

nīvi-nibandhana-mārjana-lepam |

kurvatyotijavād yayur aparāḥ

kāścid athārdha-prasādhita-cikurāḥ ||38||

kāścid gurvādiṣu bhuñjāneṣv

api parviveṣaṁ hitvā yāne |

cakrur matim atikhaṇḍita-lajjāḥ

kevala-vāṁśika-saṅgama-sajjāḥ ||39||

kāścana hāra-grathane saktāḥ

sūtra-kar:a yayur atyanuraktāḥ |

mugdhā dugdhāvartana-niratā

yayur aparā api hari-rasa-bharitāḥ ||40||

loka-veda-vidhi-kṛta-samupekṣā

dūra-dalita-gṛha-dehāpekṣāḥ |

prema-mahāgraha-gāḍha-gṛhītā

harim abhisasrur vraja-pura-vanitāḥ ||41||

gaṇḍa-lola-maṇi-kuṇḍala-suṣamāḥ

mukta-kavara-bhara-vigalita-kusumāḥ |

vipula-nitamba-stana-bhara-vikalās

tanu-ruci-prakaṭīkṛta-bahu-capalāḥ ||42||

upari vinirmita-śata-śata-candramā

madhya-racita-cala-hema-girīndrāḥ |

bhuvi vihita-sthala-paṅkaja-valanā

rejur diśi diśi tā vraja-lalanāḥ ||43||

nūpura-kāñcī-valaya-ghaṭānāṁ

jhaṅkṛta-mukharita-sakala-diśānām |

jaṅgama-kala-kalatāyita-vapuṣāṁ

reje rājiḥ sā vraja-sudṛśām ||44||

yuvatiṣu yā nija-pati-sambhuktā

daivād antar-gṛha-yātās tāḥ |

gopair dṛḍhatara-pihite dvāre

pratihata-gatayaḥ petur agāre ||45||

aśubhaṁ puruṣāntara-saṅga-kṛtaṁ

kṛtvā hari-virahārtyā nihatam |

parama-mahā-maṅgala-sunidānaṁ

cakrur madhupati-madhura-dhyānam ||46||

śuddha-mahā-rasa-cid-ghana-dehā

hari-para-bahir-antara-sakalehāḥ |

sapadi prāptāḥ preṣṭha-padāntaṁ

tāś ca tadā rucirās tu nitāntam ||47||

evaṁ vraja-vara-yuvatī-vṛndaiḥ

śyāma-kiśoraḥ prema-madāndhaiḥ |

hari-gatir indirayāpi na dṛṣṭā

prāpi madana-rasa-mātra-niviṣṭāḥ ||48||

**na loka-veda-vyavahāra-mātraṁ**

**na geha-deha-draviṇātmajādi |**

**yatrāvidaṁs tā na patho’patho vā**

**sa ko’pi jīyād iha kṛṣṇa-bhāvaḥ ||49||**

śrī-vṛṣabhānor niṣkuṭa-yātā

tad-duhitā tribhuvana-vikhyātā |

rādhety anupama-rasa-maya-mahimā

śuddha-mahā-rati-madhurima-sīmā ||50||

sva-sva-vibhava-sucamatkṛta-tanubhiḥ

puruṣottama-śaktibhir amitābhiḥ |

dūratarād api kṛta-dāsyāśā

sakala-parama-sukha-kṛta-parihāsā ||51||

āśaiśavam ati-mugdha-prāyā

śyāmikādi-kalanākula-kāyā |

sahaja-mahādbhuta-hary-anurāgā

saṁvyavahāra-mātra-savirāgā ||52||

svapnekṣita-ramaṇātma-samādhiḥ

pralapita-sañjanitātyupalabdhiḥ |

kṣaṇam atikampā kṣaṇam atipulakā

jaḍavat kṣaṇam āśrita-sakhyakā ||53||

vilasati nava-ghana āgata-mūrcchā

sabhaya-sabhaya-vīkṣita-śikhi-pucchā |

kṣaṇam atyārtyā susvara-ruditā

kṣaṇam api bahuśaḥ kṣiti-tala-luṭhitā ||54||

kṣaṇam utsṛjati sakalābharaṇaṁ

kṣaṇam ati gṛhṇaty ālī-caraṇam |

kṣaṇam abhidhāya yāmi yamunām iti

nigadati vācyo’sau mama nama iti ||55||

kṣaṇam ullasitā sahasoru-hasitā

vitata-bhujocchāyā-śleṣa-ratā |

kṣaṇam abhidadhatī kṛta-kāku-natir

dhṛṣṭopāli na lajjaya meti ||56||

mādhava-nāma-rūpa-guṇa-gānaiś

citra-paṭādiṣv ākṛti-likhanaiḥ |

pratimuhur api cāśvāsa-vacobhiḥ

katham api yāpita-samayālībhiḥ ||57||

sā śruti-gata-hari-muralī-sukalā

vikalā dhāvad-upekṣita-sakalā |

śyāma-milana-rasa-sambhrama-valitā

pratimuhur udyat-pulakair nicitā ||58||

rasa-garimojjvala-gaurava-rakṣā-

kāraṇa-viracita-bahutara-śikṣā |

vāritavaty api manmatha-vivaśām

ālis tāṁ dhṛta-pāṇiḥ sahasā ||59||

tāsu sakala-gokula-vanitāsu

praṇaya-mahā-sambhrama-militāsu |

prekṣya na jīvauṣadha-nija-kāntāṁ

prāpa harir virahātula-cintām ||60||

**śrutvāpi veṇu-ninādaṁ sva-sakhī-janena**

**sammāna-rakṣaṇa-kṛte bahu-datta-śikṣā |**

**rādhā samāgatavatī na yadā tad-eka-**

**prāṇas tadā harir abhūd uru-duḥkha-cintaḥ ||61||**

darśita-loka-veda-bahu-bhītiḥ

priya-vinivartita-yuvatī-vitatiḥ |

samavadad atyanurāga-rasāndhā

hari-pada-kṛta-dṛḍha-jīva-nibaddhā ||62||

viṣam iva sakala-viṣayam apahāya

tvat-padam āśritam atula-sukhāya |

preṣṇṭhatamākhila-marma-kṛpāśīṁ

mā vada mā vada niṣṭhura-vāṇīm ||63||

sakalendriya-manasām anivṛttiḥ

priya bhavataiva hṛtākhila-vṛttiḥ |

ko nv iha lokaḥ kaḥ para-lokaḥ

kva tadā smaraṇaṁ kva nu vā karaṇam ||64||

yady anivṛttiṁ praviśati lokaḥ

paramāsahya-naraka-nikaraukaḥ |

ko’pi tad api kim u tava caraṇāśāṁ

praty api kurute hanta jihāsām ||65||

tvac-caraṇāmbuja-makarandāśā

yad dhṛdi samabhūt sahaja-vilāsā |

darśaya parama-mahā-bhaya-lobhān

ahaha svātmani bhavati viśobhā ||66||

pati-suta-geha-svajana-dhanādyaṁ

tyaktaṁ vāntavad akhilam avadyam |

punar api duḥsaham api tat-smaraṇaṁ

tava yadi na kṛpā varam iha māraṇam ||67||

tvat-pada-paṅkaja-rajasā dhanye

tyaktvā tanum iha vṛndāraṇye |

prāpsyāmas tvāṁ dhruvam abhirāmaṁ

tyaja duravagraha nāgara kāmam ||68||

premotkaṇṭhya-sagadgadam itthaṁ

vraja-taruṇī-mukha-candra-samuttham |

pītvā vacana-sudhā-rasa-sāraṁ

rādhā-patir idam avadad udāram ||69||

**candrāvalī-prabhṛti-sarva-vidagdha-gopī-**

**vṛnde’pi saṁmilitavaty atimanmathāndhe |**

**śrī-rādhikā-viraha-dīna upekṣya pūrvaṁ**

**paścād ananya-viṣayā nyayunak priyārthe ||70||**

atinirbharatara-mad-bhāvavatīr

nāham upekṣe katham api bhavatīḥ |

kintu vinā mama jīvana-rādhāṁ

kṛntati kim api ca nāntara-bādhām ||71||

tad-dayitā racayata bahu-yatnaṁ

sā mama kaṇṭha-vibhūṣaṇa-ratnam |

milati yathā na cireṇa bhavatyaḥ

sādhu tathā vidadhatv atimatyaḥ ||72||

atha sa vicārya vraja-vanitābhiḥ

kāpi nipuṇa-matir atimuditābhiḥ |

prahitā drutam upavana-gata-rādhaṁ

samupetyāha valat-smara-bādhām ||73||

śrī-vṛṣabhānu-bhavana-maṇi-mañjari

rādhe jana-nayanāmṛta-lahari |

kvāpi na loke kvāpi tulā te

vraja-jana-bhāgyāt param iha jāte ||74||

ayi mayi kṛpayāpāṅgam udañcaya

seśvara-viśvaṁ mad-vaśatāṁ naya |

senhāveśa-galaj-jala-nayane

kṣaṇam avadhānaṁ kuru mama vacane ||75||

parama-rase tava yad api nimagnaṁ

kvacid api bhavati mano nahi lagnam |

tad api mahā-karuṇārdra-prakṛte

śravaṇaṁ dehi manāṅ mama gadite ||76||

ekaḥ śyāmala-divya-kiśoraḥ

śrīśa-pramukha-mano-maṇi-coraḥ |

asti vraja-vṛndāvana-sevī

taṁ labhate kāpi na devī ||77||

kamalādika-vara-taruṇī-vṛndaiḥ

satata-vimṛgyaḥ kṛta-nirabaddhaiḥ |

sa tava padāmbuja-parimala-lubdhaḥ

ṣaṭ-pada iva vibhrāmyati mugdhaḥ ||78||

rādhe tasya tu tattva-rahasyaṁ

tvac-chruti-mūle śaṁsyam avaśyam |

yat kenāpi kadāpi manāg api

nādṛśyata parābhavadṛśāpi ||79||

kevala-kāma-rasātmaka eṣa

kevala-madhura-kiśoraka-veṣaḥ |

kevala-gopa-yuvati-rati-tṛṣṇaḥ

para-madhurimṇā nāmnā kṛṣṇaḥ ||80||

kām api gopīm api kāmayate

na khalu ramādyā ramaṇīr manute |

gokulam akhilam asau dina-rajanīr

vicinoti kva nu kā nava-ramaṇī ||81||

valataś chalato'nyair api yogaiḥ

sādhita-gopa-vadhū-sambhogaiḥ |

niravadhi kāmāmbodheḥ pāraṁ

gacchann asti kaś ca evāram ||82||

tatra tu snigdha-janānugrahatas

tasyākārāntaram api dadhataḥ |

prāpya rahasi nava-taruṇī-nikaṭaṁ

tan-nija-rūpam udaikṣi prakaṭam ||83||

kiṁ bahunā bahunāgara-rītes

tasyāpy aikṣi śiśutvānukṛteḥ |

gopyotsaṅge'dhara-rasa-laulyaṁ

kuca-korakam anu kara-cāñcalyam ||84||

sa hi nava-kiśorī-darśaṁ

vraja-vīthyādiṣv akṛta-vimarśam |

luñcita-kañcuka-kuca-yuga-mardaḥ

śliṣyati cumbati sahasā mattaḥ ||85||

sutayā milati milaty api vadhvā

milati bhaginyāpy atha pathi ruddhā |

tad api mahā-mohana-vadanekṣā-

sthagitās tasthur vallava-mukhyāḥ ||86||

kāścid vaśayati kāma-kalābhiḥ

kā api nṛtya-gīta-vidyābhiḥ |

kāścana taralīkurute muralī-

vādana-khuralībhir vana-mālī ||87||

kāścana tat-pati-veśa-vinodaiḥ

kāścid graha-bhītyādy-apanodaiḥ |

kāścana dūtikayā bahu-mānaiḥ

kāścid vaṁśī-hāraṇa-dharaṇaiḥ ||88||

kāścit svayam anunayanair dhanyā

dyūta-jitās tat-patitas tv anyāḥ |

ākarṣati kāścana mantrādyaiḥ

kāścana cīra-hāra-haraṇādyaiḥ ||89||

vama-bhuvi puṣpāvacayana-saktāḥ

kāścana cauryāropād bhuktāḥ |

anyāś citrekṣaṇa-kutukena

bhīṣaṇa-jantu-rūpa-bhajanena ||90||

deva-naṭī-rūpa-caraṇena

mohayatīndra-jāla-racanena |

anyā sa nayan yamunā-pāraṁ

ratim evātaramāttodāram ||91||

gokula-kulaja-vadhūṭikayā saha

na kayā saṅgatir asya babhūva ha |

unmada-madana-rasaika-prakṛtes

tad api mano’sya na nirvṛtim ayate ||92||

sa kadācin nava-vṛndā-vipinaṁ

prāviśad ekaḥ smara-rasa-sadanam |

kvāpi kadamba-tale smara-khinnaḥ

suptas tat-praśamana-nirviṇṇaḥ ||93||

svapne darśanam asya tvam agā

līlā-khela-parādbhuta-rasadā |

kim api ca lajjā-nata-vadanā

sā gaditavatī madhuraṁ sa-vilāsā ||94||

kiṁ kathaye tvāṁ jīvita-nātha

rādhā tvat-premaiva nanātha |

tvaṁ tu vraja-yuvatībhir viharasi

māṁ nija-kāntāṁ naiva smarasi ||95||

ity ākarṇya parama-rasa-sāraṁ

tvad-vacanāmṛtam asamodāram |

yāvat prarudan padayoḥ patati

tāvaj jāgarito bhuvi luṭhati ||96||

tad-avadhi paramāviṣṭaḥ sa yuvā

vrajam atha vṛndāvanam anyad vā |

rādhā rādhety avirata-jāpaḥ

prāṭati rādhādhyāyuru-tāpaḥ ||97||

prathamoddeśaṁ tava susakhītaḥ

śrutvā tad-bhāvaṁ ca pratītaḥ |

anyopāyair milanam apaśyan

veṇu-ravais tv āhvayad atihṛṣyan ||98||

taṁ tu mahā-mohana-muralī-dhvanim

ākarṇyaiva loka-nigamādhvani |

dṛḍhatara-heya-dhiyo vraja-vanitā

āyayur asyāntikam api na matāḥ ||99||

api na kaṭākṣa-nirīkṣaṇam āsu

tvat-praṇayī kurute’nuratāsu |

aniśamyaivādbhuta-rasa-bhāvaṁ

khinnas tvat-pada-nūpura-rāvam ||100||

paśyann api sa na paśyati kiñcit

śṛṇvann api na śṛṇoti sa kiñcit |

tvām anu cintayate vraja-nāthaḥ

santata-vihita-tvad-guṇa-gāthaḥ ||101||

kvāsi preyasi hā hā rādhe

mayy anukampāṁ kuru puru-bādhe |

smṛtvā mām upayāhi tvaritaṁ

vṛndā-vipinaṁ kuru sukha-bharitam ||102||

athavā sahaja-suvatsala-hṛdaye

nāyāsyasi katham anugata-sadaye |

tiṣṭhasi kuñje kvāpi nilīnā

rītir iyaṁtava surasa-dhurīṇā ||103||

evaṁ pralapati bahudhā kṛṣṇas

tvat-saṅgama-rasa-mātra-satṛṣṇaḥ |

tvām upanīya dhyānāt purataḥ

sa bhavati rasamaya-ceṣṭā-nirataḥ ||104||

candrāvalyādy-akhila-manojña-

vraja-vara-rāmā api sa rasajñaḥ |

kṛta-cāṭūktīḥ paśyati na dṛśā

śvasiti paraṁ tava rati-rasa-satṛṣā ||105||

nānya-taruṇyā vārtāḥ kurute

nānyādattaṁ pibati na bhuṅkte |

anyāsparśana-darśana-virucis

tvat-paratāyām āste sa śuciḥ ||106||

vilasaty atikaruṇaṁ tava bandhur

dhṛta-bāṣpaugho yuvati mukhenduḥ |

sthira-cara-sattvāny api cakrandur

vṛndā-vipinam aśru-jala-sindhuḥ ||107||

śoṣaṁ neṣyati hari-vapur uṣmā

tava vṛndāvanam atha ruci-rāśmā |

keli-giris te dravatāṁ yāyāt

plāvitam akhilaṁ vāśrair bhūyāt ||108||

sakalaṁ śrīmad-vṛndā-vipinaṁ

sakalaṁ gokulam api ca vyasanam |

parama-durantam adya samupaiti

sakala-prāṇa-dhane pariṣīdati ||109||

tad-uru-nitambe na kuru vilambaṁ

cala sakhi kṛta-mat-pāṇy-avalambam |

mada-kala-kādambaka-nikurambaṁ

tava gati-bhaṅgyā bhajatu viḍambam ||110||

atha durdharatara-manmatha-bādhā

kim api gaditum aśakan nahi rādhā |

tad-dayitālir bahu-rasa-valitā

giram atilalitām avadal lalitā ||111||

cala sundari kiṁ bahu-vacanena

vayam atitṛptāḥ kṛṣṇa-guṇena |

yair anubhūtaṁtasya na caritaṁ

tac-chravaṇaṁ kuru tad-guṇa-bharitam ||112||

vakrima-śāli-śyāmala-vapuṣaḥ

kāvasthā ṛju-śucitāyāṁ manasaḥ |

kṛtrima eva prema-vikāras

tasya mṛṣā vā tvad-vyāhāraḥ ||113||

paśya dūti bahu-vallabha eṣa

vraja-pura-taruṇī-mohana-veśaḥ |

veṇu-dhvani-hṛta-gopī-vṛndaḥ

katham iha sakhyā mama sukha-gandhaḥ ||114||

manute yadi dayitā-gaṇa-mukhyāṁ

sa mama sakhīṁ nija-paramābhikhyām |

tat katham ādau na tayā militaṁ

prāptānujño’nyābhir na yutaḥ ||115||

tad alam alaṁ kapaṭaika-pareṇa

prakaṭita-mithyā-prema-bhareṇa |

tena dina-dvayam ekībhavatā

punar atha paramaudāsyaṁ bhajatā ||116||

kiṁ cāsmākaṁ kaṇṭha-gateṣu

prāṇeṣv anyāṁ vraja-vara-tanuṣu |

rādhā-bhartā katham iva śayanaṁ

neṣyati dhanyam api kṛta-karuṇam ||117||

lakṣmī-tat-pati-mohany api kā

vraja-bhuvy asmat-sakhy-anucarikā |

bhavituṁ yogyā saha tat-patinā

yā nirlajjā kṛta-rati-kalanā ||118||

gatvā sarvam idaṁ tvaṁ varṇaya

kāmuka-mukuṭa-maṇiṁ sakhi sukhaya |

sa sukhaṁ viharatu saha-bahu-rāmas

tādṛśa-nikaṭaṁ na vayaṁ yāmaḥ ||119||

krīḍati sa bahu-kapaṭa-nāṭikayā

mugdha-vraja-pura-yuvatī-ghaṭayā |

sumukhi vayaṁ tanurāgam ananyaṁ

bibhratam eva bhajāmo dhanyam ||120||

rādhaikāntika-bhāvo na bhavet

sa yadi tadā syāṁ saṅgati-vibhave |

astu nirāśo mama tu sakhīyaṁ

tādṛśa-rati-hṛd gamayatu samayam ||121||

tata āgatya tayā parikathite

sakale rādhālī-jana-lapite |

gopī-veśa-sthagita-samājaḥ

svayam acalac chrī-vraja-yuvarājaḥ ||122||

**dūtī-girāpi ca yadā vṛṣabhānu-putrī**

**naivāgatā rasa-vilāsa-vidhau vidagdhā |**

**gatvā tadā svayam asau yuvatī-suveśas**

**tāṁ prema-vihvala-tanuṁ harir ānināya ||123||**

drutam iva sa gato rādhā-rāmaḥ

tad-guṇa-caritaiḥ paramābhirāmaḥ |

śirasi nihita-tac-caraṇa-parāgaḥ

prāha lalitam ativalad-anurāgaḥ ||124||

ahaha mahādbhuta-bhāgya-vipāke

tava padam atidurlabham api nāke |

adya dṛśātitṛṣā paridṛṣṭaṁ

spṛṣṭaṁ jani-phalam akhilaṁ juṣṭam ||125||

tava pada-paṅkaja-nakha-maṇi-candra-

jyotiḥ-prasarād diśi diśi sāndraḥ |

ssvānandāmṛta-sindhur apāraḥ

syandata evādbhuta-rasa-sāraḥ ||126||

āścaryā te rūpa-camatkṛtir

āścaryā te rucir ucchalati |

āścaryā te madhura-vayaḥ-śrīr

lāsyair harir api mūrcchati sa-śrīḥ ||127||

janmani janmani dāsyā api te

dāsya-padāśāṁ kā na hi kurute |

āstām aparaṁ śyāma-raso’pi

tvat-pada-kamale labhyaḥ ko’pi ||128||

kO,yam aho mama bhāgya-viśeṣaḥ

phalito galitas tarko’śeṣaḥ |

yad iha mayā gatayā hari-kārye

prāpi paraś cintāmaṇir ārye ||129||

ramayāpy atidurlabha-pada-rajasāṁ

mṛgyo niravadhi gokula-sudṛśām |

vṛndāvana-vidhur api tava dāsī

bhāgya-kalāyāś ciram abhilāṣī ||130||

nāpekṣā mama mohana-rāje

taddhita-hetoḥ kṛtim api na bhaje |

yan me tvat-saṅgād anyad akāmyaṁ

tad api tad uktaṁ kathaye ramyam ||131||

ayi vara-sundari nāgari rādhe

kuru hari-vacane hṛdayam abādhe |

yan mama mukhataḥ śravaṇa-puṭena

svaditaṁ tvāṁ vaśayeta rasena ||132||

payasa iva drava-bhāvaḥ sahajaḥ

praṇaya-mahaughas tava mayi sunijaḥ |

sumukhi tad adya kim evam asāraṁ

mayi kuruṣe guṇa-doṣa-vicāram ||133||

tava rasa-puṣṭi-kṛte vraja-rāmā

murali-raveṇa hṛtā abhirāmāḥ |

tatra vṛthā kim udghaṭaya doṣaṁ

bhavatu prāṇeśvari bhaja toṣam ||134||

gopa-kiśoryas tvad-bhrama-bhuktāḥ

kāścana thutkṛtyātha tyaktāḥ |

śrutvā kāścid anuttama-rūpās

tyaktā anubhūyānurūpāḥ ||135||

anyā daśa-pañcaikībhūya

kṣipta-hriyo māṁ raha ānīya |

pāṇau pīta-paṭe vā dhṛtvā

mattāḥ sakṛd adhara-madhu pītvā ||136||

ekā kāpi tavāste yogyā

vraja iti dūtī-jana-vāg-bhaṅgyā |

kācana kācana bhuktvā tyaktā

sāmpratam atra vayaṁ suviraktāḥ ||137||

hari hari kāma-mahāmbudhi-pāraṁ

kā vā neṣyati māṁ sa-vikāram |

sthitavān evam aharniśam antaś

cintā-tatim amilan nija-kāntaḥ ||138||

tvad-vana-madhya-suptam atividhuraṁ

tvaṁ mā bodhitavaty asi madhuram |

svātmānaṁ śrī-rādhā-nāmnīṁ

prakaṭita-mac-cintātiga-dhāmnīm ||139||

svapne jāgaraṇe vā preyasi

pūrvam api tvaṁ hṛdi me sphurasi |

bahir idam anupalabhya tava rūpaṁ

bambhramīmi kṛta-mithyāropam ||140||

sahajād eva tu divyā muralī

svayam adhigāyati nāma-guṇālīḥ |

tava paramādbhuta-madhurima-bharitā

dina-niśi na mayā kṣaṇam api rahitā ||141||

gāyati muralī mama kim apūrvaṁ

santatam iti vismita-dhīr abhavam |

ahaha purā karuṇā-mayi samprati

dhanyatamāṁ staumy aniśam amuṁ prati ||142||

anayā sahaja-tvad-guṇa-rasayāpy

adya kṛtās tvayi kāku-pracayāḥ |

dustara-kāma-kadana-dalanāya

preyasi katham api tava milanāya ||143||

tvan-nāmaika-parā mama muralī

svayam āyan mugdhā kulaṭālī |

tatra na kuru mayi doṣāropaṁ

nanu rasa-rūpam api tyaja kopam ||144||

tvat-saṅgama-rasa-nirasaj-jīvaḥ

praṇayini śaṅkā-rahito’tīva |

dīna-dayārtaḥ kutukita-hṛdayaḥ

khelāmy āhṛta-gopī-nicayaḥ ||145||

suprasanna-vadanāṁ na nirīkṣe

tvāṁ yadi kṛta-maj-jīvana-rakṣe |

ko nu tadā mama kautuka-kāmaḥ

kāyāder api vṛtti-virāmaḥ ||146||

kṣānti-sneha-kṛpā-maya-prakṛte

nija-bhṛtye mayi dīne praṇate |

karṇa-jāpam api kurvaty ālī-

nikare neṣyāpy āgaḥ-paṭalī ||147||

atha hata-bhāgyatame mayi rādhe

nāśu prasīdasy amad-aparādhe |

tvat-padakāṅkita-vṛndā-vipine

kāpi daśā syān mama mṛga-nayane ||148||

śrutvaivaṁ hari-vākya-kadambā

neṣyasi yadi cala tiṣṭha sukhaṁ vā |

mama tu bhavatyāḥ śrī-pada-kamalād

itara-pade dhīs tanur api na calā ||149||

sāśru sa-gadgadam iti nigadantaṁ

kāntā-veśa-dharaṁ nija-kāntam |

vismaya-mūkāsv āliṣu rādhā

prāha sarasam idam anurāgāddhā ||150||

śyāmala-gopa-kiśori tvayi me

kṛṣṇa ivātmā prītiṁ cakame |

kva sthitavay asi kālam iyantaṁ

puṇyais tava mukham aikṣi sukāntam ||151||

prāyas tīvratarānudhyātaḥ

kṛṣṇas tvaṁ mama susakhī-bhūtaḥ |

idam atibhadrataraṁ yad aśaṅkaṁ

sādhu nidhāsye priyatamam aṅkam ||152||

yadi mama katham api tādṛśa-veśaḥ

smṛti-patham eyān nija-hṛdayeśaḥ |

barhottaṁsā vādita-vaṁśā

sukhayiṣyasi māṁ tvaṁ tad-veśā ||153||

yad api parārdhān harir aparādhān

akṛta tathāpi kṣamate rādhā |

yat te vadana-candra-saundaryaṁ

svam api mamākrīṇād āścaryam ||154||

ehy ehi sphuṭa-nīla-saroruha-

sukumārāṅgi sakhīm upagūha |

snehottarale māṁ hari-viraha-

prabhavaḥ śāmyatu bata tanu-dāhaḥ ||155||

ity uktvāsīd vṛṣabhānu-sutā

sapadi vivṛddha-praṇayāvaśatā |

prāṇa-patiṁ pulakāñcita-gātrā

parirabhyāste mukulita-netrā ||156||

atha parirabhya hariḥ paricumban

mukham arasayad api cādhara-bimbam |

kuca-mukule nakharāṅkura-dāyī

kṛṣṇo’bhūt punar iti vā kusmāyī ||157||

jñātaṁ jñātam aho rasa-bharitaṁ

dhūrta-maṇe tava skalaṁ caritam |

iti sahasita-rādherita-hṛṣṭaḥ

kuñja-gṛhāntaḥ sapadi praviṣṭaḥ ||158||

**kalita-yuvati-veśo māninīm etya rādhāṁ**

**harir anunaya-kāku-vyākulokti-prapañcaiḥ |**

**sapadi sahaja-vṛddha-prīti-dattāṅga-saṅgāṁ**

**sa jayati parihṛṣyan gāḍham āliṅgya kāntām ||159||**

atha sahajojjvala-bhāvojjṛmbhaḥ

priyayā lambhita-bhuja-parirambhaḥ |

prakaṭa-tanuḥ sa śyāma-kiśoras

tan militaś calito rati-coraḥ ||160||

tau rasa-mūrtī rādhā-kṛṣṇau

śrī-vṛndāvana-rāsa-satṛṣṇau |

atiśuśubhāte mohana-veśau

pratipada-viracita-keli-viśeṣau ||161||

gaura-śyāmala-mohana-mūrtī

niravadhi-vardhi-madana-rasa-pūrtī |

nirupama-nava-tāruṇya-praveśau

rāsa-vilāsocita-vara-veśau ||162||

veṇī-cūḍā-racita-sukeśau

mitha udbhavad-atimadanāveśau |

aruṇa-pīta-paṭa-vara-paridhānau

diśi diśi visarad-dīpti-vitānau ||163||

rati-rati-nāyaka-koṭi-vilāsau

madhura-viloka-paraspara-hāsau |

mitha āśleṣita-nija-tanu-deśau

pulaka-mukula-kula-satatonmeṣau ||164||

mitha uru-vidha-kṛta-narmālāpau

nava-nava-nirmita-keli-kalāpau |

vividha-bhaṅgi-gati-vijita-marālau

nūpura-rasanā-kvaṇita-rasālau ||165||

rucirāndolana-subhuja-mṛṇālau

gala-dolāyamāna-vara-mālau |

mitha utpulaka-bhujā-kalitāṁsau

savya-tad-anya-bhujāmbuja-vaṁśau ||166||

mitha īkṣita-mukha-candra-sahāsau

śruta-pūra-niraterita-vaṁśau |

druta-kāñcana-marakata-ruci-caurau

sarvādbhutatama-divya-kiśorau ||167||

nitya-madhura-vṛndāvana-kelī

śuddha-mahā-rasa-pūrṇa-guṇālī |

kalita-muraja-vara-tāla-suvīṇair

nṛtya-gīta-vara-vādya-pravīṇaiḥ |

rādhā-kṛṣṇa-rasaika-prathanaiḥ

sahitau surasollasitāli-janaiḥ ||168||

maṇimaya-peṭikāntar-upanihitaṁ

rāsa-vilāsopakaraṇa-jātam |

ādāyātiharṣa-bhara-bharitās

tat-sevaika-parā anuyātāḥ ||169||

**śuddhojjvala-prema-rasaika-śakti-**

**tadvat-svarūpau sukha-sāra-rāśī |**

**tau naḥ kiśorau gaura-nīlau**

**khelāyatāṁ citra-manoja-līlau ||170||**

gatvā tāv atha vṛndāraṇyaṁ

sva-gati-purastād utsava-śūnyam |

paricaraṇollasita-vraja-yuvatī-

madhye rejatur adbhuta-dīptī ||171||

kāścana cakruḥ pada-saṁvāhaṁ

kāścana bhejuḥ suratotsāham |

kāścana gandhair vyālapann aparāḥ

kaṇṭhe nidadhur mālā rucirāḥ ||172||

cakrur athaikā bhṛkuṭi-vilāsaṁ

vidadhuḥ kāścana rati-parihāsam |

kāścana mṛdu mṛdu vidadhur vyajanaṁ

kā api cakrur bhūṣā-racanam ||173||

nāga-valli-dalam ujjvala-candraṁ

dattavatī kāpy adhimukha-candram |

nava-nava-kāma-kalāvirbhāvaṁ

vyañjitavatyaḥ kāścana bhāvam ||174||

mṛdu mṛdu vīṇādy-atiniravadyaṁ

vāditavatyaḥ kāścana vādyam |

kāścana sañjagū rasānurāgā

madhuram udañcita-pañcama-rāgāḥ ||175||

bahu-vidha-hastaka-gati-līlābhiḥ

kāścana valitā nṛtya-kalābhiḥ |

priyayor upari supuccha-cchatraṁ

kāścana jagṛhuḥ parama-vicitram ||176||

vara-nāgarikā-vara-nāgarayor

unmada-madana-rasa-prahasitayoḥ |

prāpya tayoḥ kara-padmāt pramadāḥ

kam api prasādaṁ vyalasan pramudāḥ ||177||

chittvā chittvā vīṭaka-bhedān

lalita-lavaṅga-kramuka-cchedān |

rasika-mithunam upayojitavatyaḥ

kāścana kāśca patad grahavatyaḥ ||178||

karpūrādi-suvāsita-śītaṁ

bhṛṅāreṇa salilam upanītam |

kṛtvā priya-mithunena nipītaṁ

svaṁ vidadhuḥ kāścana suprītam ||179||

āpuḥ kāścana kaṇṭhaga-mālāḥ

svābharaṇāni ca kā api bālāḥ |

vara-tāmbūla-suvīṭakam anyāś

carvitam eva tu kāścana dhanyāḥ ||180||

ekāḥ snigdhāliṅganam āpuḥ

kara-dhṛtyaiva kāśca paryāpuḥ |

kāścana karṇa-kathābhir muditāḥ

kāścit kvacana ślāghana-mahitāḥ ||181||

atha suratotsuka-rāmā-vṛndaṁ

durdhara-kāmārtibhir atyandham |

dṛṣṭvātyutkaṭa-bhāva-vikāraṁ

rādhā nija-patim avadad udāram ||182||

abalāḥ priya viṣama-smara-bādhās

tāṁ tu na ditset truṭim api rādhā |

tac chṛṇu kathayāmy ekam upāyaṁ

ramayasi yena yuvati-samudāyam ||183||

kānta kadācin mama saṁkalpaḥ

samabhūdakṛta-vicāro’nalpaḥ |

bahu-rūpaṁ tvām ramayitum urubhir

bahubhī rūpair bahu-vidha-ratibhiḥ ||184||

atyutkaṇṭhābhara-bhāvanatas

tvan-mad-rūpa-stomodayataḥ |

kelaya uru-vaidagdhyā vihitā

mānasa-pūrtiḥ kāpy ata uditāḥ ||185||

priya-sakhi kiṁ nu karoṣīty uktvā

gātre mama kara-ghātaṁ kṛtvā |

sakhyā bhagna-samādhir nayane

unmīlyāhasam akhilākalane ||186||

sampraty api ca muhūrtaṁ dhyātvā

kurve bahu-rūpaṁ rasayitvā |

rūpais tair abhirūpair nāgara

gokula-yuvati-gaṇais tvaṁ vihara ||187||

śaiśava iṣṭa-yoga-māyādān

mama saṅkalpa-siddhim atirasadā |

tvam ananyānurāga-patir abhavas

tad astu sukha-sīmānubhavaḥ ||188||

atha citrekṣaṇa-kutukini ramaṇe

smayavati cātha rahasyāligaṇe |

kiñcit smita-ruci mohana-vadanaṁ

dadhyau rādhā mukulita-nayanam ||189||

prakaṭāḥ priyatama-mūrtīr madhurā

dṛṣṭā lobhād atikāma-dhurā |

kṛtvā svam api ca sā tāvantaṁ

vyasṛjac cumbita-parirabdhaṁ tam ||190||

atha kalita-priya-pāṇi-sarojā

rādhātīva-vivṛddha-manojā |

mañjula-kuñja-vilokana-kapaṭād

gahana-vanaṁ sahasaiva praviṣṭā ||191||

sa bahu-rūpa-harir aramata tābhiḥ

prathamojjvala-rasa-rabhasa-yutābhiḥ |

rasika-śiromaṇir atirasikābhir

madhurima-rāśir adhika-madhurābhiḥ ||192||

prathama-samāgama-hrī-bhaya-valitā

dūrāt tūṣṇīm āsthita-vinatāḥ |

kāścana ninye śayanam udāraḥ

sānunayaṁ kṛta-bāhu-prasāraḥ ||193||

kim api karomi na te bhaja śayanaṁ

svajane kim idam aho saṅkucanam |

pāyaya kim api vaco’mṛtam atulaṁ

svīkuru gandha-mālya-tāmbulam ||194||

kām api dhanyām ity anunīya

smita-ruci-rucirāṁ sahasānīya |

śayanaṁ neti sagadgada-vacanām

alam āśliṣyācumbat pramanāḥ ||195||

nidrā-vyāja-vimudrita-nayānaṁ

vadanaṁ cumbitam anyāḥ śayanam |

prāptāḥ svasya hasann uru-pulakaḥ

paryarabhata nava-nāgara-tilakaḥ ||196||

neti-vacana-racanā api cānyāḥ

kara-kamale dhṛtavān atidhanyāḥ |

ānīyāṅkam asau kusumālīm

aracayad alaka-caye vanamālī ||197||

kāścana hāra-latārpaṇa-kapaṭād

unmada-kara-mṛdita-stana-sughaṭāḥ |

sukham api duḥkham ivābhinayantīr

vīkṣya hariḥ sa jahāsa lasantīḥ ||198||

kuca-mukulādau kṛta-nakha-likhanaḥ

pītādhara-dala-kṛta-rada-dalanaḥ |

tāsām uttambhita-puru-madanaḥ

sa harir akhelac cumbita-vadanaḥ ||199||

sahasā nīvī-bandhana-militaṁ

sambhrama-yuta-yuvatī-kara-vidhṛtam |

atidurdhara-madanātyuttarālaṁ

tad ativireje hari-kara-kamalam ||200||

reme madhupatir atha lalanābhir

bahuvidha-surata-baddha-racanābhiḥ |

rati-rasa-rabhasollasita-tad-ūruḥ

sparśana-bahu-parpāṭī-cāruḥ ||201||

ucchṛṅkhala-rati-khelā-śrāntaḥ

pronmada-rati-rabhasodyata-kāntaḥ |

tan-mukha-vīkṣaṇa-kṛta-parihāsaḥ

smera-mukho’modata savilāsaḥ ||202||

itthaṁ viharati rādhā-ramaṇe

valad-abhimāne yuvati-vitāne |

tāni pidhāya saka-rūpāni

kāpi vijahre rādhā-jāniḥ ||203||

**ānīya gopa-taruṇīr muralī-raveṇa**

**rādhām api pracura-kākubhir āgamayya |**

**tāsāṁ sva-kḷpta-rati-santatijābhimāna-**

**śāntyai kṛpānidhir atha priyayaika āsīt ||204||**

kṛṣṇam adṛṣṭvā gopyo'navadhau

sapadi nimagnāḥ śoka-payodhau |

hā nātheti vyākula-vacanāś

ceruḥ parito vihvala-karaṇāḥ ||205||

cinmayam antar-udita-hari-rūpaṁ

mūrtam ivācyuta-surata-sarūpam |

vṛndā-vipina-latā-taru-vṛndaṁ

tāḥ papracchur nija-sukha-kandam ||206||

bho aśvattha-plakṣa-vaṭā vaḥ

kiṁ dṛṣṭo harir ānata-bhāvaḥ |

sa hi naś corita-hṛdayo yātaḥ

prema-hasita-dṛka-śara-saṅghātaḥ ||207||

bho bhoś campaka-keśara-nāga

priyakāśoka-bakula-punnāga |

jambū-kuravaka-panasa-rasāla

kramuka-kūtaja-baka-tāla-tamāla ||208||

ahaha mahānto yūyaṁ sadayā

vayam api viraha-vyākula-hṛdayāḥ |

kathayata mānavatī-hṛta-māna-

smita-vadanasya hareḥ padavīṁ naḥ ||209||

ayi sakhi mādhavi mālati malli

jāti yūthi nīlini śephāli |

mā gopayata gopa-kula-tilakaṁ

kṛta-kara-saṁsparśaṁ kila rasikam ||210||

ayi kalyāṇi tulasi hari-caraṇā-

mbuja-dayite tvaṁ kuru vaḥ karuṇām |

kvāste vada no jīvita-bandhuḥ

sakala-kalā-nidhi-rati-rasa-sindhuḥ ||211||

atha kāścana hari-līlā-lalitā

anukṛtavatyo mitha āvalitāḥ |

atyāveśād vismṛta-dehāḥ

kāścana bhejur madhura-tad-īhāḥ ||212||

druma-latikāḥ punar api pṛcchantyah

kuñjaṁ kuñjaṁ muhur abhiyāntyaḥ |

dadṛśuḥ kva ca pada-paṅktiṁ lalitāṁ

dhvaja-vajrāṅkuśa-padmādi-yutām ||213||

jñātvā hari-pada-cihnaṁ rāmā

mṛgayantyas tair atyabhirāmāḥ |

anyā api pada-lakṣma-śreṇīr

dadṛśur ivādbhuta-madhurima-veṇīḥ ||214||

śrī-rādhāyā iti nirdhāraṁ

kṛtvā bahu-vidha-vihita-vicāram |

ūcus tat-paṅkaja-yugale

valad-atibhāvā rasa-bhara-vahale ||215||

**antarhite dayitayā saha kṛṣṇa-candre**

**gopyo mahā-niviḍa-śoka-tamobhir andhāḥ |**

**pṛṣṭvā muhur druma-latā anukṛtya līlāṁ**

**dṛṣṭvā padāni tu tayoḥ samavarṇayaṁs tāḥ ||216||**

kṛṣṇa-padāṅkaṁ paśyata kāmaṁ

rādhā-pada-lakṣmyāpy abhirāmam |

sakhya idaṁ khalu darśitam anayā

dīnatam āsv atinirbhara-kṛpayā ||217||

preṣṭhatamāṁsārpita-bhuja-valliḥ

paramojjvala-rasa-kalpaka-valliḥ |

rādhā dhruvam iha līlā-gatibhiś

calitā mṛdu mṛdu nūpura-rutibhiḥ ||218||

gantum aśaktām atra tu kāntāṁ

skandhe kṛtvā capala-dṛgantām |

udavahad atipulakita-sarvāṅgaḥ

projjṛmbhita-rati-raṅga-taraṅgaḥ ||219||

skandhādavaropyātra tu kāntāṁ

prārthita-puṣpāṁ calad-alakāntām |

preyasy-arthe harir ullasitaḥ

kusumāny avacitavān atha paritaḥ ||220||

upaviśyātha sa utpulakoru-

dvaya-madhyaga-dayitām aticāruḥ |

gumphitavān kusumair vara-veṇīś

cakre cānyābharaṇa-śreṇīḥ ||221||

sakhyaḥ paśyata mañjula-kuñje

dhruvam iha guñjan-madhukara-puñje |

prāviśatāṁ tau surata-satṛṣṇau

mada-kala-mūrtī rādhā-kṛṣṇau ||222||

paśyata paśyata kiśalaya-śayanaṁ

saphalīkurutādyaiva ca nayanam |

surata-vimardād viluitam īkṣyaṁ

truṭita-kusuma-kañcuka-śikhi-pakṣam ||223||

itthaṁ parama-mahā-rasa-dhāmnor

bahuvidha-padakair bahu-madhurimṇoḥ |

tāḥ samalaṅkṛta-susthala-jātaṁ

vīkṣya vīkṣya sukham āpur amātam ||224||

śrī-rādhāpi svapadaika-rasā

budhvā tā atikaruṇā-vivaśā |

ruṣṭevāha priyam atikṛpaṇaṁ

tvaṁ cala nahi me śakyaṁ calanam ||225||

bhīta-bhīta iva mṛdu mṛdu vadati

skandhaṁ mama ciram āroheti |

ākṣipad eva racita-bahu-līlaṁ

sā nija-patim api satvara-śīlam ||226||

sa catura-cūḍāmaṇir ālakṣya

preyasyā hṛdgatam avilakṣyaḥ |

tat-kṣaṇam abhavat sā tu tadaiva

prāptavatī khalu mūrcchanam eva ||227||

harir api prakaṭaḥ pulaka-yutābhyāṁ

tām utthāpyāliṅgya bhujābhyām |

akṛta tad-uktaḥ punar antardhiṁ

vhihita-tad-aṅga-sparśi-samṛddhim ||228||

dṛṣṭvā tām atha nija-jīvātuṁ

dīnatamām iva pṛṣṭvā hetum |

śrutvā tan-mukhataḥ sva-hitārthā

vācas tā abhavaṁs tu kṛtārthāḥ ||229||

sva-svāminyā punar api sahitāḥ

kālindīye puline yātāḥ |

draṣṭuṁ rādhā sahita-vihāraṁ

saṁjagur ārtāḥ kṛṣṇam udāram ||230||

śrutvā bahuvidha-kātara-vacanaṁ

tāsāṁ rādhā-praṇayā-racanam |

āvir āsa harir atula-vilāsaḥ

pramadā-sadasi sudhā-rasa-hāsaḥ ||231||

**rādhayā sahaja-vatsalātmanā**

**svīkṛte vraja-vilāsinī-gaṇe |**

**svātma-bhāva-kṛta-bhāva-vaibhavaiḥ**

**prādurāsa rasikendra-śekharaḥ ||232||**

kācit suvalita-lalita-prakāṇḍaṁ

svāṁse nyadhita kṛṣṇa-bhuja-daṇḍam |

kācana bhuvi patitātipraṇayāś

caraṇam avṛta nija-veṇī-latayā ||233||

taptā hari-pada-paṅkaja-yugalaṁ

kācana nidadhāvadhi-kuca-mukulam |

anyā nimiṣita-netra-yugeṇa

priya-mukham apibat tarṣa-bhareṇa ||234||

aparā punar apagamanād bhītā

kara-yugalena praṇaya-parītā |

śrī-hastāmbujam atiśaya-ruciraṁ

samadhṛta nāgara-mauleḥ suciram ||235||

kāpi vilocana-randhreṇālaṁ

kṛtvā hṛdi parirabhya rasālam |

yogīvāste paramānandā-

mṛta-hrada-magnā ciram aspandā ||236||

śrī-rādhā-rasa-poṣaṇa-niratās

tat-sukha-sindhu-nimajjana-muditāḥ |

priyayor līlāṁ gopa-yuvatāś

citratarām avatāritavatyaḥ ||237||

sa harir vraja-nava-yuvati-samāje

tad-uru-nicolopari saṁreje |

sāṅga-saṅga-nija-kāntā-sahitas

tāsām āsa saparyā-muditaḥ ||238||

bahu-vāg-bhaṅgyā vraja-nava-sudṛśāṁ

sahaja-prema-vivecaka-manasām |

prītaḥ svārasikaṁ nija-bhāvaṁ

prakaṭitavān atha virahābhāvaṁ ||239||

**vrajāṅganābhir militaḥ sa kṛṣṇaḥ**

**śrī-rādhayātīva virājamānaḥ |**

**tāsām uru-prema-kathābhitṛpto**

**rāsotsavayollāsito babhūva ||240||**

atha karpūra-pūra-ruci-rucire

yamunā-laharī-śīkara-śiśire |

unmada-madhukara-kokila-kīre

vahad-atiparimala-malaya-samīre ||241||

paritaḥ sphuṭa-nava-kairava-naline

vipula-kalinda-sutā-vara-puline |

adbhuta-kalpa-tarubhir atisubhage

keli-susādhana-varṣibhir anaghe ||242||

bahu-dīpini divi śārada-candre

para-rasa-bhāji carācara-vṛnde |

drāghīyasi tad-rajanī-yāme

dhunvati dahnur adbhuta-nava-kāme ||243||

sura-nara-kinnara-gandharvādyair

valite nirmita-gīta-suvādyaiḥ |

nabhasi racita puru-citra-vitāne

vilasati bahu-vidha-divya-vimāne ||244||

saṅgītaka-para-pāra-gatābhir

bahu-vidha-nṛtya-kalā-tulitābhiḥ |

gaura-tanu-cchavi-bharita-haridbhiḥ

kṛṣṇa-sudhābdhi-prīti-saridbhiḥ ||245||

nāṭyocita-bhūṣaṇa-vasanābhiḥ

kaṭi-taṭa-baddha-rasanābhiḥ |

harṣotpulakita-tanu-latikābhiḥ

citrāruṇa-nava-kañculikābhiḥ ||246||

jaghanāndolita-veṇi-latābhiḥ

ratna-tilaka-rañjita-bhālābhiḥ |

samaṇi-kanaka-mauktika-nāsābhiḥ

mṛdula-kapola-vicalad-alakābhiḥ ||247||

muktā-paṅkti-dyuti-daśanābhiḥ

surucira-cibuka-danta-vasanābhiḥ |

muṣṭimeya-kṛśatara-madhyābhiḥ

smara-nṛpa-siṁhāsana-jaghanābhiḥ ||248||

baddha-paraspara-cāru-karābhiḥ

kaṅkaṇa-gaṇa-jhaṅkṛti-rucirābhiḥ |

bhrājad-graiveyaka-hārābhiś

caraṇa-raṇita-maṇi-mañjīrābhiḥ ||249||

vraja-nagarojjvala-vara-taruṇībhir

nirmala-rasa-maṇi-vara-khanibhiḥ |

yuga-yuga-madhye smara-saṁrambhi-

śrīman-nāgara-kaṇṭha-dhṛtābhiḥ ||250||

racite’tyadbhuta-maṇḍala-rāje

varṣati kusumaṁ siddha-samāje |

rādhā-kṛṣṇonmada-rasa-bhāsaḥ

prādurāsa paramādbhuta-rāsaḥ ||251||

**rati-rasa-para-sīma-śrī-tano rādhikāyāś**

**caraṇa-kamala-labdha-prauḍha-tādātmya-bhāvaiḥ |**

**vyaraci rucira-rāsaś citra-tat-tat-kalaughair**

**vraja-nava-taruṇīnāṁ maṇḍalair mādhavena ||252||**

atha saṁvavṛdhe so’dbhuta-rāsaḥ

pronmada-madana-koṭi-kṛta-hāsaḥ |

unmada-rādhika unmada-kṛṣṇaḥ

pronmada-yuvati-gaṇonmada-tṛṣṇaḥ ||253||

sakala-nigama-gaṇa-sucamatkāraḥ

sakaleśvara-gaṇa-racita-vicāraḥ |

paramāścarya-prema-vikāraḥ

paramānanda-mahotsava-sāraḥ ||254||

kṛṣṇa-rasaika-sphurad-ullāsaḥ

paramākāśa-gata-dhvani-bhāsaḥ |

daśa-dik-prasṛmara-vara-paṭa-vāsaḥ

parama-mahā-parimala-bharitāśaḥ ||255||

bhūṣaṇa-vasana-tanu-cchavi-varṣa-

prollasad-akhila-bhuvana-rati-harṣaḥ |

keli-camatkṛti-paramotkarṣaḥ

sakala-pumartha-prathita-nikarṣaḥ ||256||

sarabhasa-cakra-bhramaṇa-vilāsaḥ

smara-vaśa-yuvati-paraspara-hāsaḥ |

prakaṭonmada-nava-manmatha-koṭiḥ

prakaṭa-mahādbhuta-rati-paripāṭiḥ ||257||

kiṅkiṇi-nūpura-valaya-ghaṭānāṁ

vīṇā-veṇu-tāla-murajānām |

premottāra-madhuratara-gāna-

praṇayi-samutthita-tumula-svānaḥ ||258||

gagana-sthagita-sagaṇa-śarad-induḥ

stambhita-sura-sutādika-sindhuḥ |

sukha-vihvala-khaga-mṛga-paśu-jātiḥ

pulaka-valita-taru-vallī-vitatiḥ ||259||

drava-maya-vigalad-giri-pāṣāṇaḥ

surasa-pavana-kṛta-sakhy-abhimānaḥ |

mūrcchita-mukta-nīvi-sura-vanitaḥ

khacara-vṛṣṭa-kusumoghair nicitaḥ ||260||

procchalad-atula-mahā-rasa-jaladhir

bhagna-munīśvara-parama-samādhiḥ |

keli-kalotsava-parama-prathimā

kṛṣṇa-prema-samunnati-sīmā ||261||

**smaronmadair gokula-sundarī-gaṇaiḥ**

**samutthito rāsa-vilāsa-sambhramaḥ |**

**sīmā parā prema-camatkṛtīnāṁ**

**sa ko’pi rādhā-rasikasya jīyāt ||262||**

tāsāṁ rāsa-rabhasa-vaśa-manasāṁ

vipula-pulaka-paripūrita-vapuṣām |

priya-parirambhonmada-madanānāṁ

kim api na saṁvṛta-kuca-vasanānām ||263||

mukta-veṇi-vigalat-kusumānāṁ

taralita-muktāvali-rasanānām |

pracalita-kuṇḍala-gaṇḍa-taṭānāṁ

viślatha-nīvi-prakaṭa-jaghanānām ||264||

truṭita-cāru-kuca-kañculikānāṁ

chinna-mālya-maṇi-hāra-sarāṇām |

śrama-jala-pūrita-sakala-tanūnāṁ

mliṣṭa-vilepāñjana-tilakānām ||265||

priyatama-paricumbita-vadanānāṁ

priyatama-nakharollikhita-kucānām |

priyatama-bhuja-yuga-kalita-galānāṁ

priyatama-mṛṣṭa-śrama-salilānām ||266||

rādhā-sandhita-kañculikānāṁ

rādhā-grathita-rucira-nīvīnām |

rādhā-snehaikātmya-dhanānāṁ

śata-guṇa-vardhi-parama-suṣamāṇām ||267||

mādhava-madhurādhara-madhupānāṁ

muhur atidurdhara-madana-madānām |

parakāṣṭhāṁ gata unmada-lalitaḥ

ko’pi sukhāmbho-nidhir ucchalitaḥ ||268||

**gāyantīnāṁ dayita-mithunaṁ sānurāgaiḥ surāgair**

**nṛtyantīnāṁ pramada-madanoddāma-līlā-kalābhiḥ |**

**śrī-rādhāyāś caraṇa-kamala-sneha-tādātmya-bhājāṁ**

**rāsa-krīḍā-sukham anupamaṁ vallavīnāṁ babhūva ||269||**

tatra yadā surataika-satṛṣṇau

maṇḍala-madhye rādhā-kṛṣṇau |

militau nanṛtatur athavā kramaśaḥ

ko’pi tad āsīd rāse surasaḥ ||270||

vādya-gīta-para-yuvatī-vṛnde

pūrṇa-camatkṛti-paramānande |

tad adarśayata sunāgara-mithunaṁ

sva-sva-suśikṣā adhirasa-naṭanam ||271||

rādhā-tat-priyayor abhavaṁs tā

ekaikāṅge’dbhuta-rasa-valitāḥ |

calana-vibhaṅgī-rati-suvicitrā

vīkṣya vīkṣya ciram anukṛta-citrāḥ ||272||

saṅgītaka-bahu-bhaṅgī-sāraṁ

kam api vihāraṁ paramodāram |

rādhā-tan-nāgarayor madhuraṁ

dṛṣṭvā mūrcchad vanam api suciram ||273||

rasa-maya-nṛtya-kalādbhuta-saṅgī

tuṅgita-nava-rati-raṅga-taraṅgī |

rādhā-mādhavayo rati-lalitaṁ

ko’pi vilāsaḥ samabhḥd uditam ||274||

alaka-cibuka-kuca-kara-saṁsparśī

nīvi-dharaṇa-madhurāmṛta-karṣī |

parama-citra-parirambhaṇa-cumbaṁ

śuśubhe tal-lalitaṁ rasa-jṛmbham ||275||

mūrcchitam aluṭhad gopī-vṛndaṁ

mūrcchitam apatat khaga-paśu-vṛndam |

mūrcchām āpa latā-taru-vṛndaṁ

sarvam amūrcchat tatra rasāndham ||276||

atha rasikendraḥ śrita-nija-kāntaḥ

sutumula-rāsa-krīḍā-śrāntaḥ |

aviśad vāri sagopī-vṛndaḥ

kariṇī-gaṇa-vṛta iva kalabhendraḥ ||277||

tatra racita-paramādbhuta-keliḥ

śuśubhe sa rasika-maṇḍala-mauliḥ |

rādhā-pakṣa-vraja-yuvatībhiḥ

paryukṣita udvasita-mukhībhiḥ ||278||

krīḍitvā bahu salilottīrṇaḥ

punar anyāmbara-bhūṣaṇa-pūrṇaḥ |

kuṅkuma-liptaḥ priyayā dīptaḥ

kuñja-śayanam adhi sa sukhaṁ suptaḥ ||279||

evam apāraṁ śārada-rajanīr

akhilā eva vraja-nava-taruṇīḥ |

ānīyāraci rādhā-patinā rāso

nava-nava-rati-vaśa-matinā ||280||

**parama-rasa-samudrojjṛmbhaṇasyātikāṣṭhā**

**parama-puruṣa-līlā-rūpa-śobhātikāṣṭhā |**

**parama-vilasad-ādya-prema-saubhāgya-bhūmā**

**jayati para-pumarthotkarṣa-sīmā sa rāsaḥ ||281||**

**śuddha-bhāva-spṛhāvatyā matyā kṛṣṇaika-dattayā |**

**adbhuto’yaṁ mayā rāsa-prabandhaḥ prakaṭīkṛtaḥ ||282||**

**yathā-sphūrti mayā rāsa-vilāso rādhikā-pateḥ |**

**varṇitaḥ sva-mude tena muditāḥ santu sādhavaḥ ||283||**

iti śrī-prabodha-sarasvatī viracitaḥ āścarya-rāsa-prabandhaḥ |

imaṁ rāsa-prabandhaṁ yo gāyet kṛṣṇānurakta-dhīḥ |

luṭhanti tat-pada-tale pumarthāḥ sarva uttamāḥ ||284||

--o)0(o--